Kan die leser dit ontsyfer? Miskien lyk die spelling nog ’n bietjie vreemd, maar as ’n mens dit hardop lees, klink dit nogal plek-plek soos Afrikaans. (Dit blyk dat die koning gelê en slaap het toe ’n heilige engel hom aanroep en sê: "Staat op, edel man, trek haastig u klere aan...")
Op die periode van Middelnederlands volg twee eeue vol van belangrike geskiedkundige ontwikkelinge vir die Nederlandse taal. Pogings tot taalsuiwering speel ’n belangrike rol in die eerste stappe om ’n standaardtaal te midde van die baie Nederlandse dialekte te vestig. Benewens die Bybelvertaling van 1637 -- die sogenaamde Statevertaling waarmee ons Suid-Afrikaanse voorouers so vertroud was -- verskyn ook die eerste grammatika van Nederlands, die Twe-spraack vande Nederduitsche letterkunst, asook woordeboeke wat ’n groot rol speel om vaste norme daar te stel.
En wanneer ’n mens die volgende aanhaling in die hekeldig Kaatje Kekkelbek lees, wat in die 1830’s geskryf is, kom ’n mens agter dat die Afrikaans van meer as anderhalf eeu gelede, uitgesonderd die klompie Nederlandismes in die teks, reeds so onmiskenbaar Afrikaans is soos enige geskrif van vandag in dié taal.